乔治·奥威尔

缩略图
乔治·奥威尔（英文：George Orwell；1903年6月25号－1950年1月21号），本名埃里克·亚瑟·布莱尔（Eric Arthur Blair），是二十世纪英国顶有名个政治作家之一，也是新闻记者搭仔社会评论家。

 生平 
伊养在拉一个英属印度工作个英印人家庭。小辰光转去英国定居，因为屋里无啥铜钿，只好读二流学堂。但是乔治·奥威尔读书邪气用功，1917年，只有14岁便拿着仔奖学金，开始进入伊顿公学读书。写《美丽新世界》个阿道司·赫胥黎（Aldous Huxley）也是伊个老师。

1921年，伊从伊顿公学毕业。因为屋里无么铜钿供伊读大学，只好放弃脱仔考大学、去考公务员，并到英属印度个缅甸地区去当警察。迭个阶段，伊在拉缅甸体会到大英帝国推扳个一面，逐眼开始反对殖民主义。后手来，伊在拉1934年出版个《缅甸岁月》当中回顾仔自家个经历。

1927年，伊回转英国，之后弗曾寻正经生活，连续在拉欧洲各个地区流浪仔4年。4年当中，伊常庄接触社会底层，乃么慢慢能变成功一个社会主义者。迭个阶段个经历，后手伊写在拉《巴黎搭伦敦落魄记》当中去哉。

1930年代当中几年，乔治·奥威尔慢慢通过出版小说书，成为仔正式个作家。1936年，伊接受仔委托，到英格兰北部去调查底层工人生活情况。迭个经历，伊写到仔《通往威根码头之路》（The Road to Wigan Pier）个部小说当中。

同一年，伊搭艾琳·奥肖内西结婚，离开伦敦，到赫特福德郡定居，一头写作，一头经营自家个杂货店。弗过，之后爆发个西班牙内战吸引着伊个注意力。伊主动跑到西班牙，加入到共和军个左派。但弗多几日，便因为左派内部斗争，畀人当成功间谍捉牢仔，千辛万苦再脱身返回到仔英国。迭个经历，也让伊开始反思左派个理想主义，外加开始对苏联个做法觉着恐惧起来。迭个经历，之后畀伊写到《向加泰罗尼亚致敬》当中。

1938年，奥威尔到摩洛哥养病，转来后弗出几许辰光，第二趟世界大战爆发。伊之后在拉BBC搭英国劳动党侪参加过工作，其间也写仔文学作品。1944年，发表《动物庄园》；之后伊集中精力创作《一九八四》，在拉1949年推出，成为仔反乌托邦文学个代表作以及奥威尔本人顶有名个传世作品。

发表《一九八四》个当年，奥威尔因为生毛病，故脱。

 外部链接 
 The George Orwell Web Source - Essays, novels, reviews and exclusive images of Orwell.
Category:作家
Category:英国作家
Category:文学家
Category:记者
Category:英国人
Category:英格兰人
Category:法国裔英格兰人
Category:英格兰圣公宗教徒